Intuluy Jesus et kantuy “Dengel yu eya e-helen kun hi-gayu.
Ya etan tuun kamampaptek ni kalneroh ey tuka iddalan di habyen ni kubkub ni kalneroh.
Nem ya matekew winu mapetey ey eleg tu iddalan di habyen,
hin-appil hu tuka pengidlani.
Hedin ya kamampaptek hu umhegep ey kaibbeghul etan ni kamangguwalya hu habyen ni kubkub.
Ey kapaka-immatuniddan kalneroh hu ehel tu,
tep tudda kahakkehakkeyan ngeddana hu ngadan da ni hantudda impa-hep.
Et tudda kaippangulu et ida kamei-unnuunnud ni hi-gatu,
tep ininghaan da ehel tu.
Nem hedin hin-appil ni tuu hu mengeyyag ni hi-gada,
man umbesik ida tep eleg da peingha ehel tu.”
Yadda nangngel nunyan intuttuddun Jesus ni meippanggep ni hi-gatu,
ey eleg da awatan hu pinhed tun peewwat ni hi-gada.
Et kan mewan Jesus ey “E-helen kun hi-gayu hu makulug.
Hi-gak hu neieligan ni habyen ni kadellanadda etan ni kalneroh ni umhegep di kubkub da.
Emin ida etan nemangulu nem hi-gak ni kanday hi-gada hu pinutuk Apu Dios ni mengippaptek ni tuu ey ida kamei-ellig ni matekew niya mapetey tep daka he-uhe-uladda tutu-u.
Nem endi etan idan makulug ni kamengullug ni hi-gak hu nengulug ni hi-gada.
Makulug ni hi-gak hu kamei-ellig di eheb ni kubkub idan kalneroh.
Et yadda etan mengidlan ni hi-gak ey mehellakniban ida,
tep ippaptek kudda henin kapemaptek ni kamampattul ni kalneroh e tudda kape-hep ni tudda impattul ni han tudda impahgep.
Ya kapehding ni matekew ey ya menekkew,
umpatey niya umbahbah.
Nem hedin hi-gak,
ey immali-ak ni an mengidwat ni kayyaggud ni biyag ni endi kulang tu.
Nakka mei-ellig etan ni kayyaggud ni kamampattul ni kalneroh e tuka ikkatey hu pemaptek tun hi-gada.
Ya kametangdanin mampattul ey eleg maiingngeh etan di kan kalneroh hu tuka pengikkegguh idan etan ni kalneroh.
Tep gullat ni wada um-alin ahhud muyung ni mengngan idan kalneroh et umbesik tep beken ni kalneroh tudda etan tuka ippaptek,
tep netangdanan ni ebuh et kulang kaguh tuddan nunman ni kalneroh.
Et pangkennen law etan ni ahhu edum ey pampepdugen tu edum et mangkahilit ida.
Hi-gak hu neieligan etan ni kayyaggud ni kamampattul ni kalneroh.
Neka-amtak ida tuuk e kamei-ellig di kalneroh ku ey neka-amta da-ak dama.
Henin hi-gamin Ama e neka-amta tuwak ey neka-amtak dama.
Heni-ak etan ni tuun ikkatey tu pemaptek tun kalneroh tu,
tep hi-gak ey ikkatey ku pemaptek kuddan tuuk.
Wadadda edum ni tuun eleg ni mangulug ni hi-gak ni nunya,
nem hakey alin aggew kaya et mengullug ida,
tep pengullug kuddalli et emin idalli kamengullug ni hi-gak ey man-eeddum ida et hi-gak alin ebuh hu mengippaptek ni hi-gadan emin et henidda hakey ni halun e hakey hu kamengippaptek ni hi-gada.
Nakappinhed da-ak nan Ama tep ikkatey ku hu panyaggudan ni tuu e humman pinhed tu.
Metteyyak ali,
nem metegguannak ali mewan.
Hi Ama nengidwat ni kabaelan kun mengiwwellak niya memangngad ni biyag ku,
et humman hu endi dammutun tuwak petteyen ni tuu hedin eggak pinhed,
nem metteyyak hedin pinhed ku.”
Dingngel idan Jews huyyan inhel Jesus ey negedwadda.
Kan idan edum ni hi-gaday “Hipa an peneddengngelan ni tuka e-e-hela ey kaman-angngaw tep nehuklungan ni dimonyoh.”
Ey kan ni edum ey “Beken ni henin nuntan hu kapenahhappit ni nehuklungan ni dimonyoh.
Hakey pay,
ey kaw wada kabaelan ni dimonyoh ni mengkal ni kulap?”